પ્રવાસના વિશ્વઈતિહાસમાં એકાકી સફર કરવા નીકળી પડીને અને સાવે સાવ નવી જગ્યાઓ ખોળી કાઢવાવાળા પ્રવાસીઓ આમ તો બહુ જાણીતી બીના છે. પરંતુ આજના સમયમાં એકલ-પ્રવાસનું ચલણ છેલ્લાં દસેક વર્ષથી વધારે પ્રચલિત થયેલું જોવા મળે છે.તમારા મનમાં ‘ ઓહો, એ તો મેં પણ કરેલ છે !’ નીકળી પડે તે પહેલાં ચોખવટ કરી દઉં કે આપણે જાણીતી કે બધી સગવડોવાળી જગ્યાઓએ એકાકી સફરે નીકળી પડવાની વાત નથી કરતાં સ્ટેશનેથી હૉટેલ, ત્યાંથી આપણી કામનાં સ્થળે અને પાછાં ફરતાં એકાદ બે જોવાનાં સ્થળોએ જઈ આવ્યાં એવા એકલ-પ્રવાસની વાત પણ આપણે નથી કરતાં.આપણે તો એવા એકલ-પ્રવાસની વાત કરીએ છીએ કે જે ખાસ, અલગથી, સમય ફાળવીને, નવી જગ્યા ખુંદી વળવાના આશયથી કરવામાં આવ્યો હોય.